वेद ईश्वरीय ज्ञान है जो ईश्वर ने सृष्टि उत्पन्न कर अमैथुनी सृष्टि में उत्पन्न चार ऋषियों को दिया था। ईश्वर सच्चिदानन्दस्वरूप, सर्वव्यापक और सर्वज्ञ है अतः उसका ज्ञान सर्वथा सत्य व निर्दोष है। इसमें कोई बुद्धिमान व्यक्ति व विद्वान सन्देह नहीं कर सकता। महाभारतकाल के बाद ऋषि दयानन्द एकमात्र ऐसे ऋषि हुए हैं जिन्होंने वेदों का अध्ययन, अनुसंधान वा इनकी जांच-पड़ताल की और प्राचीन अष्टाध्यायी, महाभाष्य, निरुक्त आदि वेदांगों की सहायता से वेदों के यथार्थ अर्थों को जाना और पाया कि वेदों का प्रत्येक वाक्य सत्य ज्ञान व क्रियाओं का उद्घाटन करता है। उन्होंने आर्यसमाज का एक नियम भी बनाया कि सब सत्य विद्या और जो पदार्थ विद्या से जाने जाते हैं उनका आदि मूल परमेश्वर है। उन्होंने सभी मत-मतान्तर व विद्वानों को इस मान्यता की पुष्टि करने की चुनौती भी दी थी। सन् 1875 में बने इस नियम को उनके बाद के 8 वर्षों के जीवन तथा अब तक किसी मत-मतान्तर के आचार्य या विद्वान ने चुनौती नहीं दी। इसका यह अर्थ लिया जा सकता है कि सबको यह नियम स्वीकार है। अन्य नियमों की भी यही स्थिति है। किसी मत-मतान्तर के आचार्य ने आर्यसमाज के 10 नियमों में से किसी नियम को चुनौती नहीं दी और न इसका तर्क व युक्ति से संबंधित प्रमाण ही मांगा। इससे यह निश्चित होता है कि आर्यसमाज के दस नियम व ऋषि दयानन्द के ग्रन्थों में लिखी सभी बातें सत्य हैं और सबको स्वीकार हैं। यह भी जान लेना आवश्यक है कि जब किसी मत के विद्वान ने आर्यसमाज की किसी मान्यता पर शंका की अथवा ईर्ष्या द्वेष वश उनका प्रतिवाद किया तो आर्यसमाज के विद्वानों ने उनका युक्ति व प्रमाणों से शिष्टता पूर्वक उत्तर दिया। आर्यसमाज का एक नियम यह भी है कि वह सत्य को ग्रहण करने और असत्य को छोड़ने में सदैव उद्यत रहने के नियम को मानता है व उसका प्रचार भी करता है। चाहे ईश्वर व आत्मा का स्वरूप व उसके गुण, कर्म एवं स्वभाव की बात हो व मनुष्यों के कर्तव्य व परम्पराओं की बात हो, आर्यसमाज के इन विषयों संबंधी सभी मन्तव्य युक्ति व तर्क के आधार पर सत्य हैं और इनको मानकर एक सामान्य व धनवान सभी मनुष्य सुखपूर्वक, पक्षपातरहित होकर व सबसे आत्मीय भाव रखकर जीवन यापन कर सकते हैं।